ประกาศกรมวิชาการเกษตร เรื่อง เงื่อนไขการนำเข้าอ้อยจากสาธารณรัฐแห่งสหภาพพม่า พ.ศ. 2555
ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าอ้อยจากสาธารณรัฐแห่งสหภาพพม่า
พ.ศ. ๒๕๕๕
 

กรมวิชาการเกษตรได้วิเคราะห์ความเสี่ยงศัตรูพืชของอ้อยที่นำเข้าเพื่อการค้าจากสาธารณรัฐแห่งสหภาพพม่า
เสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช
จึงออกประกาศกำหนดเงื่อนไขการนำเข้าอ้อยจากสาธารณรัฐแห่งสหภาพพม่า ดังต่อไปนี้

ข้อ ๑ ประกาศนี้เรียกว่า ประกาศกรมวิชาการเกษตร เรื่อง เงื่อนไขการนำเข้าอ้อยจากสาธารณรัฐแห่งสหภาพพม่า
พ.ศ. ๒๕๕๕

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ชนิดพืช
อ้อย (sugarcane, Saccharum officinarum) ตามประกาศนี้ ได้แก่
๓.๑ อ้อยสด (fresh sugarcane)

ข้อ ๔ หน่วยงานที่รับผิดชอบ
๔.๑ ราชอาณาจักรไทย คือ กรมวิชาการเกษตร
๔.๒ สาธารณรัฐแห่งสหภาพพม่า คือ Plant Protection Division ซึ่งต่อไปในประกาศนี้จะเรียกว่า PPD

ข้อ ๕ การขออนุญาตนำเข้า
๕.๑ ต้องมีใบอนุญาตนำเข้าซึ่งออกให้โดยกรมวิชาการเกษตร
๕.๒ ต้องนำเข้าโดยมีวัตถุประสงค์เพื่อใช้เป็นวัตถุดิบในการผลิตเอทานอลโดยแสดงเอกสารหลักฐานการประกอบกิจการแนบมาด้วย

ข้อ ๖ วิธีการขนส่ง
ต้องส่งอ้อยมาจากเมืองท่าแห่งหนึ่งในสาธารณรัฐแห่งสหภาพพม่าไปยังเมืองท่าปลายทางในราชอาณาจักรไทย
ในลักษณะเป็นสินค้าขนส่งทางบก

ข้อ ๗ ข้อกำหนดสำหรับโรงงาน
๗.๑ ต้องผ่านการตรวจสอบโดยกรมวิชาการเกษตร พนักงานเจ้าหน้าที่ต้องตรวจสอบโรงงานเป็นประจำทุกปีหรือเมื่อมีเหตุอันควรเชื่อได้ว่าโรงงานไม่ปฏิบัติตามข้อกำหนด
โดยผู้นำเข้าอ้อยเป็นผู้รับผิดชอบค่าใช้จ่ายทั้งหมด
๗.๒ โรงงานที่ผ่านการตรวจสอบต้องปฏิบัติตามข้อกำหนด ดังนี้
๗.๒.๑ ต้องเก็บข้อมูลจำนวนอ้อยที่นำเข้าและแปรรูป
เพื่อการตรวจสอบและต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๗.๒.๒
ต้องไม่นำอ้อยไปทำการแปรรูปที่โรงงานอื่นโดยไม่ผ่านความเห็นชอบจากกรมวิชาการเกษตรก่อน
๗.๒.๓ ต้องนำกากอ้อยหรือชานอ้อยไปทำลายให้หมดสิ้นภายในโรงงานด้วยวิธีการที่ได้รับความเห็นชอบจากกรมวิชาการเกษตร
๗.๒.๔ ต้องปฏิบัติตามเงื่อนไขที่กรมวิชาการเกษตรกำหนดโดยเคร่งครัด

ข้อ ๘ ข้อกำหนดสำหรับการนำเข้า
๘.๑ อ้อยต้องไม่มีราก ยอด ใบ และกาบใบ
๘.๒
ต้องปลอดจากแมลงที่มีชีวิตหรือสิ่งมีชีวิตชนิดอื่นที่มีศักยภาพเป็นศัตรูพืชกักกันของราชอาณาจักรไทย
และไม่มีการปะปนของดิน ทราย และชิ้นส่วนของพืชอื่น เช่น เมล็ด ใบ ก้าน เศษซากพืช
เป็นต้น หรือสิ่งอื่นใดที่มีศักยภาพนำพาศัตรูพืชกักกันได้
๘.๓ ต้องจัดการกระบะบรรทุกให้สะอาดปราศจากดิน ทราย
และชิ้นส่วนของพืชหรือสิ่งอื่นใดที่มีศักยภาพนำพาศัตรูพืชกักกันได้ก่อนดำเนินการขนย้ายอ้อยขึ้นบรรจุในกระบะบรรทุกของยานพาหนะ
นอกจากนี้
ต้องคลุมผ้าปิดส่วนของกระบะบรรทุกให้มิดชิดซึ่งมั่นใจได้ว่าสามารถป้องกันมิให้อ้อยร่วงหล่นในระหว่างการขนส่ง
๘.๔ ต้องมีใบรับรองสุขอนามัยพืชซึ่งออกให้โดย PPD กำกับมาด้วย โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทย


ประกาศ
ณ วันที่ ๘ พฤษภาคม พ.ศ. ๒๕๕๕
จิรากร
โกศัยเสวี
อธิบดีกรมวิชาการเกษตร

























ปริยานุช/ผู้จัดทำ
๗ มิถุนายน
๒๕๕๕

ชาญ/ผู้ตรวจ
๘ มิถุนายน
๒๕๕๕

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖


[๑] ราชกิจจานุเบกษา
เล่ม ๑๒๙/ตอนพิเศษ ๘๗ ง/หน้า ๑๕/๓๐ พฤษภาคม ๒๕๕๕